COMUNICAT DE PRESĂ

*05.06.2019*

**I.**În ziua de 5 iunie 2019, Plenul Curții Constituționale, învestit în temeiul art.146 lit.a) teza întâi din Constituție și al art.11 alin.(1) lit.A.a) și art.15 din Legea nr.47/1992 privind organizarea și funcționarea Curții Constituționale, a luat în dezbatere, în cadrul controlului anterior promulgării, următoarele obiecții de neconstituționalitate:

**A.** Obiecțiile de neconstituționalitate a Legii privind unele măsuri de regim fiscal derogatoriu aplicabil anumitor terenuri, construcții edificate pe acestea și anumitor activități economice autorizate, obiecții formulate de deputați aparținând Grupurilor parlamentare ale Partidului Național Liberal și Uniunii Salvați România, şi, respectiv, de Președintele României;

Constatând identitatea de obiect a celor două sesizări, Curtea Constituţională a dispus conexarea cauzelor.

În urma deliberărilor, Curtea Constituțională, cu unanimitate de voturi, a admis obiecţiile de neconstituţionalitate şi a constatat că Legea privind unele măsuri de regim fiscal derogatoriu aplicabil anumitor terenuri, construcții edificate pe acestea și anumitor activități economice autorizate este neconstituţională în ansamblul său.

Decizia este definitivă și general obligatorie și se comunică Președintelui României, președinților celor două Camere ale Parlamentului și prim-ministrului.

**B.** Obiecția de neconstituționalitate a Legii pentru aprobarea Ordonanței de urgență a Guvernului nr.104/2018 privind implementarea Programului guvernamental „gROwth – Contul individual de economii Junior Centenar”, obiecție formulată de Președintele României;

În urma deliberărilor, Curtea Constituțională, cumajoritate de voturi, a respins, ca neîntemeiată, obiecția de neconstituționalitate și a constatat că Legea pentru aprobarea Ordonanței de urgență a Guvernului nr.104/2018 privind implementarea Programului guvernamental „gROwth – Contul individual de economii Junior Centenar” este constituţională în raport cu criticile formulate.

Decizia este definitivă și general obligatorie și se comunică Președintelui României.

**C.** Obiecția de neconstituționalitate a dispoziţiilor Legii pentru modificarea art.30 din Legea nr.312/2004 privind Statutul Băncii Naționale a României, obiecție formulată de deputați aparținând Grupurilor parlamentare ale Partidului Național Liberal și Uniunii Salvați România;

Curtea Constituțională a dispus amânarea dezbaterilor pentru data de **26 iunie 2019**.

**D.** Obiecția de neconstituționalitate a Legii pentru completarea art.12 din Legea nr.78/2000 pentru prevenirea, descoperirea și sancționarea faptelor de corupție, obiecție formulată de deputați aparținând Grupurilor parlamentare ale Partidului Național Liberal și Uniunii Salvați România;

În urma deliberărilor, Curtea Constituțională, cu majoritate de voturi, a respins, ca inadmisibilă, obiecţia de neconstituţionalitate a Legii pentru completarea art.12 din Legea nr.78/2000 pentru prevenirea, descoperirea și sancționarea faptelor de corupție.

Decizia este definitivă și general obligatorie și se comunică Președintelui României.

**II.**În aceeași zi, Plenul Curții Constituționale, învestit în temeiul dispozițiilor art.146 lit.e) din Constituție și ale art.11 alin.(1) pct.A lit.e), precum și ale art.34, art.35 și art.36 din Legea nr.47/1992 privind organizarea și funcționarea Curții Constituționale, a dispus repunerea pe rol pentru data de **3 iulie 2019** a cererii formulate de președintele Camerei Deputaților de soluționare a conflictului juridic de natură constituțională dintre Înalta Curte de Casație și Justiție, pe de o parte, și Parlamentul României, pe de altă parte, constând, în esență, în refuzul explicit al Înaltei Curți de Casație și Justiție de a aplica o lege adoptată de Parlament.

**III.** De asemenea, Plenul Curții Constituționale, învestit în temeiul art.146 lit.l) din Constituție şi al art.27 alin.(1) din Legea nr.47/1992 privind organizarea şi funcționarea Curții Constituționale, a luat în dezbatere următoarele sesizări de neconstituționalitate:

**A.** Sesizarea de neconstituționalitate referitoare la Hotărârea Camerei Deputaților nr.17/2019 pentru numirea unui judecător la Curtea Constituțională, sesizare formulată de Grupul parlamentar al Partidului Uniunea Salvați România din Camera Deputaților;

În urma deliberărilor, Curtea Constituțională, cu unanimitate de voturi, a respins, ca neîntemeiată, sesizarea de neconstituționalitate şi a constatat că  Hotărârea Camerei Deputaților nr.17/2019 pentru numirea unui judecător la Curtea Constituțională este constituţională în raport cu criticile formulate.

Decizia este definitivă și general obligatorie și se comunică președintelui Camerei Deputaţilor.

**B.** Sesizarea de neconstituționalitate referitoare la Hotărârea Senatului nr.20/2019 pentru numirea unui judecător la Curtea Constituțională, sesizare formulată de Grupul parlamentar al Partidului Uniunea Salvați România din Senat;

În urma deliberărilor, Curtea Constituțională, cu unanimitate de voturi, a respins, ca neîntemeiată, sesizarea de neconstituționalitate şi a constatat că  Hotărârea Senatului nr.20/2019 pentru numirea unui judecător la Curtea Constituțională este constituţională în raport cu criticile formulate.

Decizia este definitivă și general obligatorie și se comunică președintelui Senatului.

\*

Argumentele reținute în motivarea soluțiilor pronunțate de Plenul Curții Constituționale vor fi prezentate în cuprinsul deciziilor, care se vor publica în Monitorul Oficial al României, Partea I.

**Compartimentul Relații externe, relații cu presa şi protocol al Curții Constituționale**